Veebruaris tähistab erakõrgkool Tartu Teoloogia Akadeemia (TTA) oma tegutsemise 10. aastapäeva rahvusvahelise konverentsiga «Eestlase religioossus - minevik, tänapäev, tulevik». Juubelikonverents toimub 10.-11. veebruarini Tartu Ülikooli raamatukogu konverentsisaalis.  Konverentsi avavad rektor Eenok Haamer, Eesti Vabariigi president Arnold Rüütel, peapiiskop Jaan Kiivit ning haridus- ja teadusminister Mailis Rand.  «Eesti rahvas on väike ja seetõttu tuleb pöörata tähelepanu oma juurtele,» selgitab prof Eenok Haamer, sestap tuleb konverentsile esinema ka Eesti tunnustatuim folklorist ja pärimuskultuuri ekspert Ingrid Rüütel.  Tartu Teoloogia Akadeemia on asutatud 16. septembril 1992. aastal. Õppetöö algas akadeemias 1.  veebruaril 1993. Kool on diplomiõppe tasemel akrediteeritud erakõrgkool. Lisaks teoloogilisele baasõppele on võimalik omandada lisaeriala: vaimulik, usuõpetuse õpetaja, noorsootöötaja, pastoraalnõustaja, kristlik meedia.  Erle Iher